Document ID: 32007D0603

KOMMISSIONENS BESLUTNING
af 7. september 2007
om ændring af beslutning 2001/618/EF for at optage Slovakiet på listen over regioner, der er fri for Aujeszkys sygdom, og for at optage visse regioner i Spanien på listen over regioner, hvor der er iværksat godkendte programmer for bekæmpelse af Aujeszkys sygdom
(meddelt under nummer K(2007) 4108)
(EØS-relevant tekst)
(2007/603/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), særlig artikel 9, stk. 2, og artikel 10, stk. 2, og
ud fra følgende betragtninger:
(1)
Ved direktiv 64/432/EØF er der fastsat bestemmelser om handel med visse dyr inden for Fællesskabet. Direktivets artikel 9 foreskriver, at obligatoriske nationale programmer for visse smitsomme sygdomme, herunder Aujeszkys sygdom, skal forelægges Kommissionen til godkendelse. Endvidere foreskrives det i artikel 10 i direktiv 64/432/EØF, at medlemsstaterne skal forelægge Kommissionen dokumention for situationen vedrørende disse sygdomme på deres område.
(2)
Bilag I til Kommissionens beslutning 2001/618/EF af 23. juli 2001 om supplerende garantier med hensyn til Aujeszkys sygdom i medlemsstaternes samhandel med svin, om kriterier for de oplysninger, der skal gives om sygdommen, og om ophævelse af beslutning 93/24/EØF og 93/244/EØF (2), indeholder en liste over medlemsstater eller regioner deraf, der er fri for Aujeszkys sygdom, og hvor vaccination er forbudt. Bilag II til beslutning 2001/618/EF indeholder en liste over medlemsstater eller regioner deraf, hvor der er iværksat programmer for bekæmpelse af denne sygdom.
(3)
I Slovakiet er der gennem flere år blevet gennemført et program for udryddelse af Aujeszkys sygdom.
(4)
Slovakiet har forelagt Kommissionen dokumentation for, at Aujeszkys sygdom er udryddet på Slovakiets område, og dermed for, at denne medlemsstat er fri for sygdommen.
(5)
Kommissionen har efter en gennemgang af den dokumentation, Slovakiet har forelagt, konstateret, at dokumentationen er i overensstemmelse med artikel 10, stk. 1, i direktiv 64/432/EØF. Slovakiet bør derfor optages på listen i bilag I til beslutning 2001/618/EF.
(6)
I Spanien er der gennem flere år blevet gennemført et program for udryddelse af Aujeszkys sygdom.
(7)
Spanien har nu forelagt Kommissionen dokumentation for programmets gennemførelse i de selvstyrende regioner Galicia, País Vasco, Asturias, Cantabria, Navarra og La Rioja, i provinserne León, Zamora, Palencia, Burgos, Valladolid og Ávila i den selvstyrende region Castilla y León og i provinsen Las Palmas på De Kanariske Øer og har anmodet om godkendelse af programmet.
(8)
Kommissionen har efter en gennemgang af den dokumentation, Spanien har forelagt, konstateret, at dokumentationen er i overensstemmelse med kriterierne i artikel 9, stk. 1, i direktiv 64/432/EØF.
(9)
Listen i bilag II til beslutning 2001/618/EF bør derfor ændres til også at indeholde disse spanske regioner.
(10)
Beslutning 2001/618/EF bør derfor ændres i overensstemmelse hermed.
(11)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I og II til beslutning 2001/618/EF erstattes af teksten i bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 7. september 2007.

Labels: 3
18
6